b'\n_START_ARTICLE_\nHans Barchmann\n_START_PARAGRAPH_\nHans Barchmann (juni 1582 i Schwaben \xe2\x80\x93 10. februar 1648) var snedker og billedsk\xc3\xa6rer._NEWLINE_Hans Barchmann er f\xc3\xb8rste gang n\xc3\xa6vnt i Danmark 1608 blandt de snedkersvende, som dav\xc3\xa6rende slotssnedker p\xc3\xa5 Frederiksborg Slot, Gregers Greuss, afregnede med. Barchmann var slotssnedker p\xc3\xa5 Frederiksborg fra 14. april 1611 med bestalling fra 8. maj 1616. Han skulle udf\xc3\xb8re forefaldende snedkerarbejde og betales ekstra, s\xc3\xa5 l\xc3\xa6nge han forarbejdede muskattr\xc3\xa6 og ibenholt. Han brugte disse tr\xc3\xa6sorter i slotskirkens kongestol, der ligesom alle stolestadernes gavle og d\xc3\xb8re blev dekoreret med intarsia. Denne teknik var ikke tidligere anvendt i Danmark i s\xc3\xa5 h\xc3\xb8j kvalitet som her, hvor man ogs\xc3\xa5 p\xc3\xa5 altertavlens bagside finder intarsia og et felt svarende til stolegavlenes blomsterdekoration. Stolenes postamenter har perspektivbilleder udf\xc3\xb8rt efter forl\xc3\xa6g af Hans Vredeman de Vries, mens topstykkernes dekorationer er sk\xc3\xa5ret af de billedsk\xc3\xa6rere, der arbejdede for slotssnedkeren. Barchmann fik i 1625 besked p\xc3\xa5 at afskedige sine folk, hvorfor arbejdet m\xc3\xa5 v\xc3\xa6ret afsluttet p\xc3\xa5 det tidspunkt. Kong Christian IV udtrykte sin tilfredshed over arbejdet ved i 1619 at sk\xc3\xa6nke Barchmann en grund i Hiller\xc3\xb8d. 1622 fik han desuden Kratm\xc3\xb8llen n\xc3\xa6r Slangerup i forlening p\xc3\xa5 livstid. Barchmanns arbejder overlevede slotsbranden i 1859._NEWLINE_Barchmann var ogs\xc3\xa5 den ledende snedker ved genopf\xc3\xb8relsen af Kronborg efter branden 1629 og tilsynsf\xc3\xb8rende med snedkerarbejdet p\xc3\xa5 slottet fra 4. september 1639. Barchmann leverede d\xc3\xb8re, vinduesrammer, hylder, b\xc3\xa6nke, borde, skabe m.m. fra et v\xc3\xa6rksted ved slottet. Samtidig fik han opgaver p\xc3\xa5 toldboden i Helsing\xc3\xb8r, og i \xc3\xa5rene 1629-35 viser flere kirkeregnskaber udbetalinger til "Hans Snedker i Kratm\xc3\xb8llen". Barchmann deltog ogs\xc3\xa5 i forberedelserne af dekorationerne p\xc3\xa5 K\xc3\xb8benhavns Slot til henholdsvis den udvalgte prins Christian og grevinde Leonora Christines bryllupper i 1634 og 1636._NEWLINE_Barchmann blev gift f\xc3\xb8rste gang 24. november 1611 p\xc3\xa5 Frederiksborg med Engel Jakobsdatter (d\xc3\xb8d 10. december 1622, begravet i Helsing\xc3\xb8r). Anden gang blev han gift f\xc3\xb8r 1636 med Anna Andersdatter (ca. 1595 \xe2\x80\x93 1650), datter af sognepr\xc3\xa6st, provst i Str\xc3\xb8 Anders Lauritsen og Inger J\xc3\xb8rgensdatter. Han er begravet i Helsing\xc3\xb8r Klosters fraterg\xc3\xa5rd.'